Predkladacia správa

Uznesením vlády SR č. 1024 z 5. decembra 2007 bola schválená „Koncepcia informačnej kampane vo vzťahu k digitalizácii televízneho vysielania“. V bode B.2. uznesenia bola ministrovi dopravy, pôšt a telekomunikácií uložená úloha v termíne do 30. júna 2009 predložiť na rokovanie vlády SR priebežné vyhodnotenie plnenia koncepcie informačnej kampane vo vzťahu k digitalizácii televízneho vysielania.

Prechod na pozemské digitálne televízne vysielanie (DVB-T) na území Slovenskej republiky sa uskutočňuje podľa zákona č. 220/2007 Z. z. o digitálnom vysielaní. Ide o štátny a verejný záujem, pričom podľa spomínaného zákona Ministerstvo dopravy, pôšt a telekomunikácií SR (MDPT SR) spolu s ďalšími orgánmi štátnej správy zabezpečuje výkon štátnej správy v oblasti digitálneho vysielania. V rámci prechodu na DVB-T vyplýva úloha pre MDPT SR aj organizovanie informačnej kampane, resp. funkcia garanta informačnej kampane o prechode na DVB-T.   

Cieľom informačnej kampane je poskytnúť dostatočný zdroj základných technických informácií o samotnom procese prechodu na DVB-T a zároveň tiež uviesť na pravú mieru „mýty“, ktoré o digitálnom vysielaní kolujú vo verejnosti. Obzvlášť dôležitou je  komunikačná stratégia týkajúca sa podporných systémov súvisiacich s penetráciou koncových zariadení. Informačná kampaň bude mať dosah na celú verejnosť s dôrazom na špecifické skupiny a časovo bude kopírovať samotný priebeh prechodu na DVB-T. Keďže jej súčasťou je aj priebežný monitoring informačnej kampane, bude ju možné regulovať tak, aby bola zabezpečená maximálna efektívnosť dosahu na verejnosť.

Predkladaný materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie.